ସେନା ଗ୍ଲାଇକୋସାଇଡ ବା ସେନୋସାଇଡ ବା କେବଳ ସେନା ଏକ ଔଷଧ ଯାହା କୋଷ୍ଠ କାଠିନ୍ୟରେ   ଦିଆଯାଏ କିମ୍ବା ଅପରେଶନ ପୂର୍ବରୁ ବୃହଦନ୍ତ୍ର ଖାଲି କରିବାକୁ ଦିଆଯାଏ । ଏହି ଔଷଧ ପାଟିବାଟେ ଦିଆଯାଏ ବା ମଳାଶୟରେ ଭର୍ତ୍ତିକରିଦିଆଯାଏ । ମଳାଶୟରେ ଭର୍ତ୍ତି କରିଦେଲେ କିଛି ମିନିଟ ମଧ୍ୟରେ ଓ ପାଟିରେ ଦେଲେ ୧୨ ଘଣ୍ଟାରେ କାର୍ଯ୍ୟକ୍ଷମ ହୁଏ । ବିସାକୋଡ଼ିଲ କିମ୍ବା ଜଡ଼ା ତେଲ ଅପେକ୍ଷା ଏହା କମ କାର୍ଯ୍ୟକ୍ଷମ । ମାଂସପେଶୀରେ କ୍ରାମ୍ପ ହେବା ଏହାର ଏକ ସାଧାରଣ ପାର୍ଶ୍ୱପ୍ରତିକ୍ରିୟା । ଏହାକୁ ଦୀର୍ଘକାଳୀନ ଭିତ୍ତିରେ ଦେବାକୁ ସୁପାରିସ କରାଯାଏ ନାହିଁ; ଦେବା ଫଳରେ ଖାଦ୍ୟନଳୀ କର୍ମ କମିଯାଏ ଓ ଇଲେକ୍ଟ୍ରୋଲାଇଟ ସମସ୍ୟା ଦେଖାଯାଏ । ସ୍ତନ୍ୟପାନ ସମୟରେ କୌଣସି କ୍ଷତିର ଇତିହାସ ନ ଥିଲେ ମଧ୍ୟ ଦେବାକୁ ଉପଦେଶ ଦିଆଯାଏ ନାହିଁ । ସ୍ୱାଭାବିକ ଭାବରେ ଏହା ପିଲାଙ୍କୁ ଦିଆଯାଏ ନାହିଁ । ଏହି ଔଷଧ ନେଲେ ପରିସ୍ରା ଲାଲ ଦେଖାଯାଏ । ସେନା ଡେରିଭେଟିଭ ଏକ ପ୍ରକାର ଝାଡ଼ା ଉତ୍ତେଜକ । ଏହାର କାର୍ଯ୍ୟକାରୀତା ସ୍ପଷ୍ଟ ଜଣା ନଥିଲେ ମଧ୍ୟ ଅନ୍ତନଳୀରେ ଅଧିକ ତରଳ ପଦାର୍ଥ ସ୍ରାବ ହୁଏ ଓ ବୃହଦନ୍ତ୍ର ସଙ୍କୁଚିତ ହୁଏ । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ । ଏହି ଔଷଧ ଦାମିକା ନୁହେଁ ଓ ଜେନେରିକ ନାମରେ ମିଳେ । ଗୋଟିଏ ପିଲ୍‌ର (ବଟିକା) ଦାମ ପ୍ରାୟ 0.0୧ ଆମେରିକୀୟ ଡଲାର  । ସେନା ନାମକ ଗଛରୁ ସେନୋସାଇଡ ତିଆରି ହୁଏ । ସନ ୭୦୦ରୁ ଏହା ଗଛ ଆକାରରେ ବ୍ୟବ‌ହୃତ ହୋଇଆସୁଛି ।